แบงก์ชาติตรวจเข้ม คุมระบบรับฝากเงิน
ธปท.เข้มงวดตรวจหลักวิธีปฏิบัติในการดูแลรับฝากเงินของธนาคารพาณิชย์ หวังสร้างความเชื่อมั่นผู้ฝากเงิน
23 ก.พ. 2558

ธปท.เข้มงวดตรวจหลักวิธีปฏิบัติในการดูแลรับฝากเงินของธนาคารพาณิชย์ หวังสร้างความเชื่อมั่นผู้ฝากเงิน
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า หลังเกิดการทุจริตต่อเงินฝากของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ธปท.คงไม่ได้ออกเกณฑ์หรือออกมาตรการใดๆ เพิ่มเติมมาควบคุม แต่จะให้ผู้ตรวจสอบธนาคารพาณิชย์ที่เข้าตรวจธนาคารอยู่แล้วให้ความสำคัญกับการเข้มงวดกวดขันดูแลควบคุมวิธีปฏิบัติในการรับเงินฝากมากขึ้น
“เราคงลงไปดูทุกสาขาไม่ได้ แต่อาจจะใช้การสุ่มตัวอย่างบางสาขา และตรวจสำนักงานใหญ่ เน้นดูพฤติกรรมของผู้จัดการสาขา ผู้ช่วยผู้จัดการสาขา หรือในกรณีที่เกิดปัญหามีคนทำผิดก็ต้องให้ธนาคารลงโทษ ห้ามละเลย เพื่อไม่ให้พนักงานคนอื่นเอาอย่าง” นายรณดล กล่าว
นายรณดล กล่าวว่า การเข้าตรวจจะต้องดู 1.วิธีปฏิบัติ 2.วิธีปฏิบัติของธนาคารนั้นๆ มีมาตรการหรือการเช็กสอบอย่างไร ให้แน่ใจได้ว่าพนักงานเขาจะปฏิบัติตามขั้นตอนที่กำหนดไว้ และ 3.หากตรวจสอบเจอปัญหาแล้ว ธนาคารมีวิธีลงโทษอย่างไร และมีแนวทางป้องกันไม่ให้เกิดซ้ำหรือไม่ เป็นต้น